**Dunavarsány Város Önkormányzata Képviselő-testületének**

**2/2014. (II. 12.) önkormányzati rendelete**

**az Önkormányzat 2014. évi költségvetéséről**

Dunavarsány Város Önkormányzatának Képviselő-testülete (továbbiakban: Képviselő-testület) az *Alaptörvény 32. cikk (2) bekezdésében* meghatározott eredeti jogalkotói hatáskörében, az *Alaptörvény 32. cikk (1) f) pontjában* meghatározott feladatkörében eljárva Dunavarsány Város Önkormányzatának 2014. évi költségvetéséről a következő rendeletet alkotja.

#### 1. A rendelet hatálya

**1.§** A rendelet hatálya a Képviselő-testületre és annak bizottságaira, a Dunavarsányi Közös Önkormányzati Hivatalra, valamint az Önkormányzat irányítása alá tartozó valamennyi intézményre (továbbiakban együtt: önkormányzati intézmények) terjed ki.

##### 2. Dunavarsány Város Önkormányzatának bevételei és kiadásai

**2.§** (1) A Képviselő-testület Dunavarsány Város Önkormányzat 2014. évi költségvetésének

bevételi főösszegét: 1.695.631 eFt-ban,

kiadási főösszegét: 1.695.631 eFt-ban

állapítja meg.

(2) Az 1. számú melléklet a helyi önkormányzat költségvetési kiadásait és bevételeit kiemelt előirányzatonként, rovatonként, költségvetési mérlegét közgazdasági tagolásban, előirányzat felhasználási ütemtervét, a többéves kihatással járó döntések számszerűsítését, valamint a közvetett támogatásokat tartalmazza.

(3) A 2. számú melléklet az önkormányzati hivatal költségvetési bevételeit és kiadásait mutatja kiemelt előirányzatonként, rovatonként, valamint költségvetési mérlegét közgazdasági tagolásban, előirányzat felhasználási ütemtervét tartalmazza.

(4) A 3. számú melléklet a Weöres Sándor Óvoda bevételeit és kiadásait kiemelt előirányzatonként valamint költségvetési mérlegét közgazdasági tagolásban, előirányzat felhasználási ütemtervét tartalmazza.

(5) A 4. számú melléklet a Petőfi Művelődési Ház és Könyvtár bevételeit és kiadásait kiemelt előirányzatonként, rovatonként, valamint költségvetési mérlegét közgazdasági tagolásban, előirányzat felhasználási ütemtervét tartalmazza.

(6) Az 5. számú melléklet tájékoztatásul bemutatja az önkormányzat kötelező és önként vállalt feladati, valamint államháztartási feladatainak bevételeit, illetve költségeit.

**3.§** (1)Az önkormányzat tartalékkerete**:**

általános tartalék: 3.000 eFt,

fejlesztési céltartalék 60.000 eFt

céltartalék 877 eFt.

(2) Az általános tartalék képzése az évközi többletigények, valamint az elmaradt bevételek pótlására szolgál. A polgármesteri tartalékba helyezett összegek felhasználása a Polgármester saját hatáskörében történik. A felhasznált összegről a Polgármester a soron következő költségvetési rendelet módosításakor számol be.

(3) A céltartalék képzése karbantartásokra, előre nem tervezett fejlesztésekre, beruházásokra, valamint egyéb meghatározott célokra történik. A tartalék felhasználását a Képviselő-testület a Polgármester hatáskörébe utalja át. A tartalék felhasználásáról a Polgármester a költségvetési rendelet módosításakor számol be.

**3. A költségvetés végrehajtásának szabályai**

**4.§** (1) A helyi önkormányzat gazdálkodásának biztonságára, valamint szabályszerűségére vonatkozóan a Magyarország helyi önkormányzatairól szóló 2011. évi CLXXXIX. Törvény 115. § (1) bekezdése rendelkezik.

(2) Az önkormányzati szintű költségvetés végrehajtásáért a polgármester, a könyvvezetéssel kapcsolatos feladatok ellátásáért a jegyző a felelős.

(3) A Képviselő-testület felhatalmazza az önkormányzati költségvetési intézményeket és a Dunavarsányi Közös Önkormányzati Hivatalt a költségvetésben előírt bevételek beszedésére és a jóváhagyott kiadások teljesítésére.

(4) A (2) bekezdés szerinti bevételek, illetve kiadások teljesítésekor az Áht. 85. §-ában foglaltakat kell alkalmazni, mely szerint a kiadások készpénzben történő teljesítésére csak jogszabályban szabályozott esetekben kerülhet sor.

(5) Készpénzben történő teljesítésére az alábbi esetekben kerülhet sor:

* a fizetési számlákra befizetett készpénzt,
* a közfoglalkoztatottak részére történő bérkifizetést,
* a társadalom- és szociálpolitikai juttatásokat,
* utólagos elszámolásra kiadott összegeket.

**5.§** Az önkormányzati költségvetési intézmények kötelezettségvállalásaira az államháztartásról szóló törvény végrehajtására megalkotott 368/2011. (XII. 31.) (továbbiakban Ávr.) 52. § (1) és (6) bekezdésében foglaltak az irányadóak azzal, hogy az intézmények kötelezettségvállalói kiemelt kiadási előirányzatot meghaladó – előirányzat túllépést okozó – kötelezettséget nem vállalhatnak. Nem szükséges írásbeli kötelezettségvállalás az Ávr. 53. § (1) bekezdésében foglalt kifizetés teljesítésekre.

**6.§** A pénzügyi ellenjegyzésre az Ávr. 54. §, valamint 55. §-ában foglaltak az irányadóak.

**7.§** Az utalványozásnál az Ávr. 59. § -ában megfogalmazottak szerint kell eljárni.

**8.§** Az önkormányzat kezesség- és garanciavállalásaira az Áht. 96. §-ában foglaltak az irányadóak.

**9.§** Az adósságot keletkeztető ügyletekre az Áht. 41. § (4) bekezdése, valamint a Magyarország Stabilitásáról szóló 2011. évi CXCIV. törvény (továbbiakban Stabilitási törvény) 10. §-a vonatkozik.

**10.§** A 2. § (1) bekezdés szerinti 1.695.631 eFt bevételi főösszeget meghaladó év közben realizálódó –nem céljellegű – önkormányzati többletbevételt elsősorban általános tartalék képzésére, illetve a jóváhagyott tartalék emelésére kell fordítani. E többletbevétel terhére kiadási kötelezettség csak a Képviselő-testület által vállalható.

**4. Előirányzat módosítás**

**11. §** (1) Előirányzat módosításra az Áht. 34. §-ában, valamint az Ávr. 42. §-ában rögzítettek szerint az Ávr. 36. § (1)-(3) bekezdésében foglaltak irányadóak.

(2) A jóváhagyott kiemelt előirányzatokon belül a részelőirányzatoktól – az e jogszabályban foglaltak kivételével – a költségvetési szervek előirányzat-módosítás nélkül is eltérhetnek.

(3) Az előirányzat-csoportok, kiemelt előirányzatok közötti átcsoportosításra az Áht. 35. §-ában foglaltak vonatkoznak.

#### 5. Előirányzat felhasználása

**12. §** (1) A költségvetési szerv a jóváhagyott előirányzatokon belül köteles gazdálkodni. Fel nem használt kiadási előirányzatát a felügyeleti szerv felülvizsgálja.

(2) A költségvetési szerv a jóváhagyott előirányzatain felül többletbevételét és a külön jogszabályban szabályozott felülvizsgálat után jóváhagyott előző évi előirányzati maradványát kizárólag az Önkormányzat előirányzat-módosítása után használhatja fel.

**13. §** (1) A helyi önkormányzati költségvetési szerv a részére jóváhagyott, illetve a módosított személyi juttatások és létszám előirányzatával – az Ávr. 36. § (2) bekezdésében előírások figyelembevételével önállóan gazdálkodik.

(2) A költségvetési szerv feladatai ellátásáról, munkafolyamatai megszervezéséről oly módon gondoskodik, hogy az biztosítsa a költségvetésében részére megállapított előirányzatok takarékos felhasználását.

(3) Abban az esetben, ha a költségvetési szerv az év során csökkenti a személyi juttatások eredeti előirányzatának megállapításakor számításba vett létszám előirányzatot, az abból származó megtakarítást a költségvetési évben és a következő évben, években szabadon felhasználhatja. Ez a rendelkezés nem vonatkozik arra az esetre, ha feladatelmaradás történt.

**14. §** A költségvetésben a társadalmi szervezetek támogatására elkülönített kereten belül átruházott hatáskörben a Humánpolitikai Bizottság jogosult az egyes társadalmi szervezetek és alapítványok támogatásáról dönteni, a Képviselő-testület által kiírt pályázat útján.

**15. §** (1) Az Önkormányzat által támogatott szervezetek számadási kötelezettséggel tartoznak a részükre juttatott céljellegű összeg rendeltetésszerű felhasználására vonatkozóan.

(2) Az önkormányzati hivatal köteles ellenőrizni a juttatott összeg felhasználását és a számadást, a számadási kötelezettség elmulasztása esetén köteles a támogatást felfüggeszteni.

(3) Az Önkormányzat által támogatott szervezetek az árubeszerzési-, építési-, beruházási- és szolgáltatási megrendelési céllal juttatott támogatásokat kizárólag a közbeszerzési törvény szabályainak alkalmazásával használhatják fel.

#### 6. A pénzmaradvány felhasználása

**16. §** (1) Pénzmaradvány a költségvetési szerv alaptevékenységének teljesítésével és a kapacitások más, nem vállalkozás jellegű hasznosításával összefüggő bevételek és kiadások különbözeteként képződik.

(2) A helyi költségvetési szerv a pénzmaradványát az éves beszámoló készítésekor állapítja meg, a beszámoló készítési és könyvvezetési kötelezettségükről szóló jogszabálynak megfelelően.

(3) A költségvetési szervek pénzmaradványáról az Áht. 86. § (5) bekezdésében foglaltak szerint az irányító szerv jogosult dönteni.

**7. Gazdálkodás a vagyonnal**

**17. §** (1) A költségvetési szerv vezetője felelős a feladatai ellátásához a költségvetési szerv vagyonkezelésébe, használatába adott vagyon rendeltetésszerű igénybevételéért, az alapító okiratban előírt tevékenységek jogszabályban meghatározott követelményeknek megfelelő ellátásáért, a költségvetési szerv gazdálkodásában a szakmai hatékonyság és a gazdaságosság követelményeinek érvényesítéséért.

(2) Az Önkormányzat tulajdonát képező vagyont 2.000 eFt értékhatár felett értékesíteni, a használat, illetve a hasznosítás jogát átengedni csak nyilvános – indokolt esetben zártkörű – versenyeztetési eljárás útján, az összességében legkedvezőbb feltételeket kínáló ajánlatot tevő részére lehet, az Önkormányzat nemzeti vagyonáról szóló helyi rendelet (továbbiakban Vagyonrendelet) rendelkezései alapján.

(3) Az Önkormányzat tulajdonában lévő vagyont ingyenesen átruházni, továbbá az Önkormányzat követeléseiről lemondani csak az Önkormányzat Vagyonrendeletének rendelkezései alapján lehet.

(4) Az önkormányzati intézmény vezetője az Önkormányzat Vagyonrendeletének rendelkezései alapján, az alapító okiratban meghatározott tevékenységi körön és vállalkozási mértéken belül, az alaptevékenység sérelme nélkül dönt a használatában lévő

ingóvagyon elidegenítéséről és egyéb módon történő hasznosításáról 1 millió forint egyedi forgalmi értékhatárig,

ingatlan, ingatlanrész használatba adásáról legfeljebb 1 évi időtartamra azzal, hogy az így szerzett bevételnek minimálisan az önköltséget fedeznie kell,

ingatlan, ingatlanrész közműellátásához szükséges szerződések megkötéséről.

(5) Az Önkormányzat a felajánlott vagyont elfogadhatja az Önkormányzat Vagyonrendeletének rendelkezései alapján.

**8. Költségvetési beszámoló**

**18. §** A költségvetési beszámoló elkészítésére az Áht. 89. § (1)-(2) bekezdésében, valamint a 91. §-ában foglalt rendelkezések az irányadóak.

**9. Költségvetési létszámkeret**

**19. §** A Képviselő-testület 2014. január 1-től 2014. február 28-ig a költségvetési létszámkeretét **87,5** főben hagyja jóvá, az alábbi részletezés szerint:

**A Dunavarsányi Közös Önkormányzati Hivatal létszáma 30 fő**

* **Jegyző 1 fő**
* **Aljegyző 1 fő**
* **Teljes munkaidőben, köztisztviselői jogviszonyban foglalkoztatottak száma: 28 fő**

**Az Önkormányzat szakfeladatain tervezett létszám: 7 fő**

* **Polgármester 1 fő**
* **Alpolgármester 1 fő**
* **teljes munkaidő közalkalmazott 5 fő**

**(4 fő védőnő, 1 fő mezőőr)**

**Az intézmények 2014. évi létszámadatai:**

* **Weöres Sándor Óvoda: 45 fő**
* **Petőfi Művelődési Ház és Könyvtár 5,5 fő**

**20. §** A Képviselő-testület 2014. március 1-től a költségvetési létszámkeretét **92,5** főben hagyja jóvá, az alábbi részletezés szerint:

**A Dunavarsányi Közös Önkormányzati Hivatal létszáma 35 fő**

* **Jegyző 1 fő**
* **Aljegyző 1 fő**
* **Teljes munkaidőben, köztisztviselői jogviszonyban foglalkoztatottak száma 33 fő**

**Az Önkormányzat szakfeladatain tervezett létszám: 7 fő**

* **Polgármester 1 fő**
* **Alpolgármester 1 fő**
* **teljes munkaidő közalkalmazott 5 fő**

**(4 fő védőnő, 1 fő mezőőr)**

**Az intézmények 2014. évi létszámadatai:**

* **Weöres Sándor Óvoda: 45 fő**
* **Petőfi Művelődési Ház és Könyvtár 5,5 fő**

**10. A költségvetés végrehajtásának ellenőrzése**

**21.§** (1) A Dunavarsányi Közös Önkormányzati Hivatal ellenőrzése a belső kontrollrendszer keretében valósul meg, melynek létrehozásáért, működtetéséért és továbbfejlesztéséért a jegyző felelős.

(2) Az Önkormányzat a belső ellenőrzés kialakításáról külső szolgáltató útján gondoskodik. A megfelelő működtetésről és a függetlenség biztosításáról a jegyző köteles gondoskodni.

**11. Záró rendelkezések**

**22. §** Jelen rendelet a kihirdetését követő napon lép hatályba, azonban rendelkezéseit 2014. január 1. napjától kell alkalmazni.

###### **Bóna Zoltán dr. Szilágyi Ákos**

###### **polgármester jegyző**

**Záradék:**

A rendelet 2014. február 12. napján kihirdetésre került a helyben szokásos módon, a hirdetőtáblára történő kifüggesztéssel.

**dr. Szilágyi Ákos**

**jegyző**